**ብሓሶትን ምፍርራሕን ዝዕወት ዕላማ የለን**

መምዘኒ ወዲ ሰብ ሕሉፍን ህልውን ታሪኹ እዩ። ኣብ ሓደ ሕብረተሰብ ዝተፈላልየ ባህርያትን ጠባያትን ክህሉ ባህርያዊ እዩ። ገለ ውፉይ ንሃገሩ ዝሓሊ፣ ገለ ድማ ብጀካ ረብሕኡ እምበር ብዛዕባ ሃገርን ህዝብን ዘይሓስብ፣ ገለ ፍትሕን ራህዋን ከንግስ ዝጽዕር፣ ገ ድማ ብሓሶትን ምድንጋርን ናብርኡ ከጣጥሕ ዝመጣጠር እዩ።

ኣብ ህዝቢ ኤርትራ ዝበዝሕ ዉፉይ ንሃገሩ ዝሓሊ፣ ፍትሕን ራህዋን ከምጽእ ዝጽዕር እዩ። ገለ ውሑዳት ድማ ከም’ቲ ኣብ እኽሊ ክርዳድ ዘይሰኣን ሓተላ ግለት ህዝቢ ዝኾኑ፣ ብድሕረይ ሳዕሪ ኣይትብቆላ ኢሎም ክፍኣትን ሓሶትን ክምህዙ ዝውዕሉ ኣይሳኣኑን እዮም።

እዞም ሓተላ ግለት ሕብረተሰብ ንህዝቢ ንምድንጋር ጡዑማት ቃላት ከም ፍትሒ ደሞክራሲ ቅዋም ሰብኣዊ መሰላት ዝኣመሰሉ ጭርሖታት ብምልዓል ረብሓታቶም ንምዕዋት ዝጽዕሩ እዮም። ካብ ግዜ ብረታዊ ቃልሲ ጀሚሮም ክሳብ ሕጂ ብስም ውድባት ክሽቅጡ ድሕሪ ምጽናሕ ሕጂ ብድሕሪ መጋረጃ ደለይቲ ፍትሒ ዶ ተሓለቅቲ ሰብኣዊ መሰላት ኢና እንዳበሉ ሕብሮም ብምቅያር ናይ ምድንጋር ስርሖም ቀጻሊ ኣሎ። እዞም ፍትሕን ሓቅን ዝቀበሩ ብጭፍራ ወያነ ተመዊሎም ንህዝቢ ኤርትራ ብኣውራጃን ሃይማኖትን ንክመቃቕሉ ዝተዓጥቁ ወይጦታት፣ መንእሰይ ኣብ ሃገሩ ቀሲኑ ንከይነብር ኣብ ስደት’ውን መጋበሪኦም ንክኸውን ዘይፈጠርዎ ዘይተዛረብዎን ሓሶት የለን።

ሕጂ ድማ ሑሉፍ ሓሊፎም ናይ ቀትሪ ሸፋቱ ተቀይሮም ኣብ ምዕራባውያን ሃገራት ንዝርከቡ ዜጋታት ሃገርይን መንግስተይን ንዝበሉ ኣብተን ዝነብሩለን ሃገራት ናይ ሓሶት ክሲ ምቅራብን ምፍርራሕ ጥራሕ ከይኣኽሎም ብኻራን ጎዞሞን ሰብ ክቀትሉ ይርኣዩ ኣለዉ።

እዞም ከምዚ ዝገብሩ ዘለዉ ሰባት ባዓል መን እዮም። ኣብ ዝሓለፈ ዓመት ዝርዝር ናይ ዞም ሓተላ ግለት ኣብ’ቲ ሕልሚ መናፍቃን ዝብል ጽሑፈይ ብሰፊሑ ተገሊጹ ኣሎ። ንምድጋሙ ዝኣክል፣-

1. ገዳይም ተጋደልትን ሱሩዓት ተ.ሓ.ኤን ዝነበሩ ኣብ ዝተፈላለየ እዋናት ኣብ’ቲ ጽንኩር እዋን ንሜዳ ኤርትራ ራሕሪሖም ናብርኦም ንከጣጥሑ ኣብ ዝተፈላለያ ሃገራት ተሰዲዶም ዝነብሩ ዘለዉ እዮም። ኣብ ዝሓለፈ ኣርባዓ ዓመት ናይ ቃልስን መኸተን ንነጻነትን ምኽባር ሉዕላውነት ሓንቲ ኣበርክቶ ዘይገበሩ፣ ብኣንጻሩ ምስ ጸላእቲ ህዝቢ ኤርትራ ብፍላይ ምስ ጭፍራ ወያነ ብምውጋን ንህዝቦምን ሃገሮም ዝኻሓዱ እዮም።
2. ቅድሚ ነጻነት ይኹን ድሕሪ ነጻነት ኣብ ኤርትራ ገበን ፈጺሞም ኣብ ስደት ዝተሰወሩ፣
3. ድሕሪ ነጻነት ሃገራዊ ጉቡኦም ከይገብሩ ብዝተፈላለየ መንገዲ ናብ ስደት ዘምርሑ። ቅድሚ ረብሓ ሃገር ረብሖኦም ዘቀደሙ እዮም። ካብ’ዚኦም ገለ ንዝለዓለ ትምህርቲ ተላኢኾም ብኡኡ ኣቢሎም ዝኾብለሉን ገለ ድማ ኣብ ኣህጉራዊ መጋባእያታት ንሃገሮም ወኪሎም ብኡኡ ኣቢሎም ዝሓከሉ፣ ገለ ድማ ኣብ ዝተፈላለያ ምስዮናት ከም ኣምባሳደራትን ኣባላት ኤምባሲ ኮይኖም ዘገልግሉ ዝነበሩ ብገንዘብ ምዕራባውያን ዝሰድዑ፣ ገለ ድማ ብስፖርትን ሙዚቃን ስሞምን ስም ሃገሮም ከስምዩ ዝተላእኹ ብኡኡ ጌሮም ናይ ምዕራብ ናብራ መቂርዎም ካብ ሃገሮም ዝረሓቁ እዮም።
4. ገለ ድማ ኣእምርኦም ብኣውራጃውን ሃይማኖታውን ምፍልላይ ዝተመረዘ ንኤርትራ ንድሕሪት ብምጉታት ኣብ ዘበነ ክፍልታት ክመልስዋ ዝጽዕሩ ቢሂማት እዮም።
5. ኣብ መወዳእታ ድማ ኣብ ኤርትራ ብዝተፈላለየ ገበናት ናይ ዝተኣስሩ ሰባት ቤተዘመድን ተሓለቅትን እዮም።

ብፍላይ እዞም ቀዳሞት ጉጅለ ኣብ’ቲ ናይ ሓሶት መሸቀጢ ዝህብዎ መግለጽን ብኽያት ሓርገጽን ስውኣትና ከነኽብሮም ይግብኣና ሕጂ ድማ ህላዌ ሃገር ኣብ ሓደጋ ኣትዩ፣ እዚ ዘለናዮ እዋን ሃገር ትሃሉ ዶ ኣይትሃሉ ዘብል ኩነታት እዩ ዘሎ ይብሉ።

ህዝባዊ ግንባር ንሃገረ ኤርትራ ካብ ዘይምህላው ሓዳስ ኤርትራ ክትህሉ ዝገበረን ቀጺሉ’ውን ዳግማይ ንኩሉ ግዳማዊ ወራርን ከበባን ሲዒሩ ሃገር ዘውሓሰ ውድብ እዩ። ዝሓለፈ ዕስራ ዓመት ሃገር ኣብ ጹንኩር ኩነታት ኣትያ፣ ትሃሉ’ዶ ኣይትሃሉ ዝብሃለሉ ዝነበረ ግዜ እዞም ወይጦታት ኣበይ ነይሮም? እንታይ ኮይኖም እታ ዝነኣሰት ኣበርክቶ ንሃገር 2% ዘየማልኡ። ሰብ ሂወቱ ክኸፍል እንከሎ ንሳቶም ገሊኦም ኣብ ታንክታት ወያነ ተወጢሖም ዓድታትና የዕንዮም፣ መቃብር ስውኣትና ፊሒሮም እዮም። ገሊኦም ድማ ኣብ ስደት ኣብ ጡዑም ናብራ ኮይኖም ህዝባዊ ግንባር ክሳዓር ሰብ ጉቡኡ ከይገብር እንዳጎስጎሱ ህዝቢ ኤርትራ ንወያነ ኢዱ ክህብ ይምህለሉ ነይሮም።

ዘይ ከምቲምኒቶም ኤርትራ በርባዕተ እግራ ህላውነታ ኣረጋጊጻ እያ። ነዚ ህላውነት ንድሕሪት ክመለልሶ ዝኽእል ዋላ ሓደ ሓይሊ የለን። ስውኣትና እቶም ዝለዓሉ ክብሪ ናይ ህዝቢ ኤርትራ እዮም። ስድራቤት ስውኣት ምሕብሓብ ድማ ናይ መንግስቲ ሓላፍነት ጥራሕ ኣይኮነን። መንግስቲ ምስቲ ኩሉ ዱሩት ዓቕሙ ንስድራቤት ስውኣት ኣድላዪ ሓገዝ ይገብር ኣሎ። ኣባላት ህዝባዊ ግንባርን ጉዱሳት ኤርትራውያንን ብወገኖም በብግዚኡ ንስድራቤት ስውኣት ብቀጻሊ ኣበርክቶ ይገብሩ ኣለዉ። እዞም ስውኣትና ከነኽብሮም ይግባእ ዝብሉ ዘለዉ እንታይ ኮይኖም ጉቡኦም ዘይገበሩ። ብኣንጻሩ መቃብር ስውኣትና ክፍሕሩን ንዝፍሕሩን እዮም ዘተባብዑ ዘለዉ።

ጉዳይ ስውኣትና ሕጂ ዝጀመረ ዘይኮነስ ኣብ ኩሉ ግዜ ቃልሲ ክሳብ ሕጂ ዘሎ እዩ። **ሕድሪ ሰማእታትና ምትግባር ማለት ንሉዕላውነትና ምቅላስን ንስድራቤቶምን ምጥዋርን እዩ።** እዞም ሰባት ቅድሚ ሕጂ ኣበይ ነይሮም ሕጅኸ ኣበይ ኣለዉ? ልቢ ይግበሩ፣ ኣብ ስደት ኮንካ ዝኽበር ሉዕላውነትን ዝህነጽ ዲሞክራስን የለን።

ኣብ መርበብ ሓበሬታ ተጎርባ ሓደ መንደልሓቂ ዶ. ገብረ ገብረማርያም ዝተባህለ ንምንቅስቃስ ናይዞም ብስም ፍትሒን ይኣክልን ዝጭርሑ ብመልክዕ ኣንጭውን ድሙን ክገልጾ ፈቲኑ። መግለጺ ናቱ ኣናጹ እንተታኣኪበን ብሓባር ኮይነን እንተጨሪሔን ንድሙ ከህድምኦን ከባርሮኦን ይኽእላ እየን እሞ ሃየ ንሕና እዞም ተቛመርቲ ከምተን ኣናጹ ንሕበር ይብል። ብሓቂ ድማ ምንቅስቃስ ይኣክል ናይ ኣናጹ ምትእኽካብ እዩ። ኣናጹ ጠንቂ ሕማምን ዕንወትን እየን። ኣዝርእትን ናይ መግቢ ዓይነታትን ንብረትን መእተዊ እንተረኺበን ንኹሉ ነገር የዕንዋን የበላሽዋን። ብዓቢኡ ድማ ምንጪ ተላጋቢ ሕማማት እየን። ኣንጭዋ ግን ኣብ ዝኾነ እዋን ዝተኣከባ እንተተኣከባ ንድሙ ኣፍሪሔኖኦን ሲዒረኖኦን ኣይፈልጣን። ብሓቂ ድማ እዞም መናፍቃን ናይ ይኣክል ካብዘን ኣናጹ ተፈልዮም ኣይርኣዩን እዮም።

**ንመንእሰያት የሕዋተይ ከማሓላልፎ ዝደሊ መልእኽቲ፣ ጌጋ መናብርቲ ወዲ ሰብ እዩ። ንሰብ ኣብ ጌጋ ከውድቆ ዝኽእል ብዙሕ ምኽንያት ክህሉ ይኽእል እዩ። እቲ ጸገም ምግጋይ** ዘ**ይኮነስ ካብ ጌጋኻ ክትእረምን ክትምሃርን ዘይምኽኣልን እዩ**። መንግስቲ ኤርትራ ከም ሓብሓብን ሓላይን ህዝብን፣ ንህዝቡ ጠሚሩ ክኸይድ እዩ ዝደሊ። ብዛዕባ መብዛሕትኦም ዜጋታት ናብ ስደት ዘምርሑ መንግስቲ ዋላ ሓንቲ ናይ ጽልኢ መግለጺ ሂቡ ኣይፈልጥን። እቲ ኩሉ ግዜ ዝግለጽ ኤርትራዊ ኣብ ዝኸደ ኸይዱ ምስ ዓዱን ናብ ዓዱን ስለዝኾነ ኣብ ዝኸደ ከይዱ ብትምህርትን ፍልጠትን ክዓቢ፣ ቁጠባዊ ትሕዝትኡ ከማሓይሽን ፕረሲደንት ኢሰያስ ኣብ ዝተፈላለየ ኣጋጣምታት ዝህቦ ምኽርን መግለጽን እዩ።

ዝኾነ ሰብ ናብ ስደት ዘምርሐ ናብ ሃገሩ ክምለስ ምስ ዝደሊ ናብ ሃገሩ ክምለስ ምትብባዕ ብወገን ኤምባስታት ክግበር ብመንግስቲ መምርሒ ተዋሂቡ እዩ። እቶም ጌግኦም ኣሪሞም ናብ ሃገሮም ጨሪሶም ክምለሱ ዝደልዩ ወይ ድማ ኣብ ሃገሮም በጺሖም ንክምለሱ ሙሉእ ዕድልን ነጻነትን ተዋሂብዎም ኣሎ ቡዙሓት ድማ ይጥቀምሉ ኣለዉ።

ስለ’ዚ ካብ ጌጋኻ ንከይትእረም ንሃገርን ህዝብን ኣብ ሓደጋ ዘእቱ ምንቅስቃሳት ምክፋል ኣብ ህይወትካ ዘይሕከኽ በደል ምፍጻም ማለት እዩ። ተጋጊና ምባል ነውሪ ኣይኮነን፣ ህዝብን መንግስት ኤርትራ ሓዳግ እዩ። ተጋጌ ምባል ከሕፍረና የብሉን፣ እንታይ ድኣ ኮኽርዓና ኣለዎ። ኣብ ሓቂ ዝምስረት ኣተሓሳስባ እንዳሓደረ እዩ ዘሐጉሰካ።

ግርማይ የማነ

tzinaat@gmail.com